Cuneiform Tablet CCT 5 4a (BM 119406)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na pu-šu-ke-en₆ qí-bi-ma um-ma {d}IŠKUR-ba-ni-ma en-nam-a-šùr aṣ-ba-at-ma um-ma a-na-ku-ma KÙ.BABBAR ma-la pá-kà a-na a-wi-lim ta-dí-nu qí-bi-ma ù pá-a KÙ a-na a-wi-lim lu nu-bi-il₅ um-ma šu-ut-ma a-dí 10 u₄-me lá ta-ḫa-da-ar iš-tí a-ḫi-a ni-kà-sí la-sí-ma URUDU-i lu-šé-ṣí-a-ma qá-tí ḫi-na-a ú ša ki-ma dan-a-šùr a-wa-tí lá-ag-mu-ur-ma ra-mì-ni lu-za-ki-ma ú lá-tal-kà um-ma a-na-ku-ma ta-ak-ta-al-a-ni ú-lá KÙ 5 ma-na ú-lá URUDU 10 GÚ a-na ša ki-ma um-mì-a-ni-a na-áš-qú-ul mì-na-ma a-na um-mì-a-ni lá-áš-pu-ur um-ma šu-ut-ma KÙ 20 ma-na ma-lá pá-i a-dí-nu-šu-ni a-lá-ak-ma a-ša-qal um-ma a-na-ku-ma KÙ.BABBAR ta-kà-ša-ad a-na um-mì-a-ni-a la-áš-pu-ur um-ma šu-ut-ma a-kà-ša-ad šu-pu-ur a ší-a-tí ak-lá URUDU ša DAM.GÀR-ri-im ša ta-áš-pu-ra-ni 11 GÚ URUDU SIG₅ É a-mur-IŠTAR na-dí a-šùr-iš-tí-kál iṣ-ba-at-ma um-ma šu-ut-ma ḫa-ra-ni a-na šé-na u₄-me ú-ṣí-am